Komisijos reglamentas (EB) Nr. 366/2001
2001 m. vasario 22 d.
nustatantis išsamias Tarybos reglamente (EB) Nr. 2792/1999 numatytų priemonių įgyvendinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gruodžio 17 d. Tarybos reglamentą (EB) Nr. 2792/1999, nustatantį išsamias Bendrijos struktūrinės paramos žuvininkystės sektoriuje taisykles ir tvarką [1], ypač į jo 8 straipsnio 7 dalį ir 21 straipsnį,
kadangi:
(1) 1999 m. birželio 21 d. Tarybos reglamento (EB) Nr. 1263/1999 dėl Žuvininkystės orientavimo finansinio instrumento [2] 1 straipsnyje numatyta, kad parama bus finansuojama pagal struktūrinių fondų programavimo bendrą sistemą.
(2) Programos turi būti įgyvendinamos pagal 1999 m. birželio 21 d. Tarybos reglamentą (EB) Nr. 1260/1999, nustatantį struktūrinių fondų bendrąsias nuostatas [3], ypač į jo 31-33 ir 37-39 straipsnius.
(3) Siekiant, kad programos įgyvendinimas būtų kontroliuojamas visapusiškai, Reglamento (EB) Nr. 1260/1999 37 straipsnyje nurodomose metinėse ataskaitose turi būti pateikiama skaičiais išreikšta ir kodifikuota informacija, išdėstoma griežtai koordinuojamose pažangos ataskaitose. Atitinkama informacija turi būti pateikiama ne tik apie įgyvendintus, įgyvendinamus arba pagal Žuvininkystės orientavimo finansinį instrumentą numatomus projektus, bet ir eksploatuojamų laivų veiklos nutraukimą, kuris be viešosios paramos atliekamas pagal Reglamento (EB) Nr. 2792/1999 9 straipsnį.
(4) Pažangos ataskaitos turi būti suderinamos su Komisijos reglamentais (EB) Nr. 2090/98 [4], (EB) Nr. 643/2000 [5] ir (EB) Nr. 1685/2000 [6].
(5) Komisija turi turėti prieinamą atitinkamą informaciją apie visas struktūrines priemones, kurių valstybės narės imasi žuvininkystės sektoriuje, įskaitant Reglamento (EB) Nr. 2792/1999 19 straipsnio 2 dalyje nurodytas pagalbos priemones. Dėl to turėtų būti nustatyta suderinta deklaravimo apie pagalbą, kurią valstybės narės išmoka tiems tikslams, sistema.
(6) Siekiant, kad būtų vykdoma bendra kontrolė ir įvertinama bendrų įmonių įtaka, turėtų būti parengtas atitinkamų ir palyginamų duomenų, kurie kartu su Reglamento (EB) Nr. 2792/1999 8 straipsnio 5 dalyje nurodomomis ataskaitomis turi būti perduodami Komisijai, sąrašas.
(7) Šiame reglamente numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Nepažeidžiant Reglamento (EB) Nr. 1260/1999 37 straipsnio, metinėse įgyvendinimo ataskaitose visų pirma pateikiamos pažangos ataskaitos apie programas, ir tose ataskaitose nurodoma informacija apie:
a) įgyvendintus, įgyvendinamus arba pagal Žuvininkystės orientavimo finansinį instrumentą numatomus projektus ir
b) eksploatuojamų laivų veiklos nutraukimą, kuris atliekamas be valstybės pagalbos pagal Reglamento (EB) Nr. 2792/1999 9 straipsnį.
Projektai yra "įgyvendinti" arba "įgyvendinami", kai naudos gavėjai patvirtina ir iš tikrųjų padengia reikalavimus atitinkančias išlaidas. Projektai yra "planuojami", jeigu priėmus administracinį sprendimą teikti viešąją pagalbą yra naudojami kreditai.
2. Kiekvienais metais iki balandžio 30 d. pažangos ataskaitos elektronine forma perduodamas Komisijai pagal šio reglamento I priede nurodytą formą.
Be to, reikalaujama pateikti originalo popierinę kopiją.
2 straipsnis
Kiekvienais metais iki balandžio 30 d. valstybės narės siunčia Komisijai Reglamento (EB) Nr. 2792/1999 19 straipsnio 2 dalyje nurodytos pagalbos suvestinę pagal šio reglamento II priede nurodytą pavyzdį.
Reikalaujama pateikti bent vieną originalo popierinę kopiją.
3 straipsnis
Valstybės narės imasi būtinų veiksmų užtikrinti, kad vadovaujančioji institucija elektronine forma perduotų Komisijai toliau išvardytą informaciją apie kiekvieną Reglamento (EB) Nr. 2792/1999 8 straipsnyje apibrėžtą bendrą įmonę:
a) ne vėliau kaip per šešis mėnesius nuo sprendimo teikti išmoką - pagrindinę informaciją apie bendrą įmonę pagal šio reglamento IIIa priede pateikiamą pavyzdį. Jeigu būtina, ta informacija atnaujinama ir vėl perduodama Komisijai;
b) tuo pačiu metu kaip ataskaitą apie veiklos plano įgyvendinimą - informaciją apie per laikotarpį, apie kurį pateikiama atitinkama ataskaita, vykdytą veiklą pagal šio reglamento IIIb priede nurodomą pavyzdį.
4 straipsnis
Pagal Žuvininkystės orientavimo finansinį instrumentą suteikiamos paramos, kuri skiriama pagal Tarybos reglamentą (EB) Nr. 2468/98 [7] apibrėžiamoms programoms, įskaitant po 1994 m. sausio 1 d. pagal Tarybos reglamentus (EEB) Nr. 4028/86 [8] ir (EEB) Nr. 4042/89 [9] patvirtintas pagalbos paraiškas, išsamios įgyvendinimo taisyklės ir toliau bus nustatomos pagal Komisijos reglamentą (EB) Nr. 1796/95 [10].
5 straipsnis
Šis reglamentas įsigalioja trečią dieną po jo paskelbimo Europos Bendrijų oficialiame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. vasario 22 d.